# Likumprojekts

## 

## Grozījumi likumā "Par valsts un pašvaldību kapitāla daļām un kapitālsabiedrībām"

Izdarīt likumā "Par valsts un pašvaldību kapitāla daļām un kapitālsabiedrībām" (Latvijas Republikas Saeimas un Ministru Kabineta Ziņotājs, 2002, 21.nr.; 2003, 6., 15.nr.; 2004, 18., 23.nr.; 2005, 2., 15.nr.; 2006, 24.nr.; 2008, 1.nr.; 2009, 2., 6., 9., 12., 14.nr.; Latvijas Vēstnesis, 2009, 136., 205.nr.) šādus grozījumus:

1. Aizstāt 48.panta trešajā daļā vārdus "izstrādātos sabiedrības darbinieku atlīdzības noteikšanas svarīgākos nosacījumus pabalstu" ar vārdiem "izstrādātās sabiedrības darbinieku atlīdzības noteikšanas svarīgākās vadlīnijas (pamatprincipus, kritērijus un apmēru ierobežojumus) atalgojuma veidošanas mehānismam, pabalstu".

2. Papildināt III nodaļu ar 64.1 pantu šādā redakcijā:

"**64.1 pants. Dalībnieku sapulces piekrišana valdes rīcībai**

Valdei nepieciešama dalībnieku sapulces iepriekšēja piekrišana sabiedrības darbinieku atlīdzības izmaksai paredzētā maksimālā finansējuma apjoma apstiprināšanai nākamajam kalendāra gadam. Minēto apjomu valde var koriģēt saskaņā ar vadlīnijām (mainoties ražošanas apjomam vai tirgus nosacījumiem)."

3. Aizstāt 76.panta trešajā daļā vārdus "izstrādātos sabiedrības darbinieku atlīdzības noteikšanas svarīgākos nosacījumus pabalstu" ar vārdiem "izstrādātās sabiedrības darbinieku atlīdzības noteikšanas svarīgākās vadlīnijas (pamatprincipus, kritērijus un apmēru ierobežojumus) atalgojuma veidošanas mehānismam, pabalstu".

4. Papildināt 98.panta otro daļu ar 9.punktu šādā redakcijā:

"9) sabiedrības darbinieku atlīdzības izmaksai paredzētā maksimālā finansējuma apjoma apstiprināšana nākamajam kalendāra gadam. Minēto apjomu valde var koriģēt saskaņā ar vadlīnijām (mainoties ražošanas apjomam vai tirgus nosacījumiem)."

5. Aizstāt 149.3 pantā vārdus "izstrādātos publiski privātās kapitālsabiedrības darbinieku atlīdzības noteikšanas svarīgākos nosacījumus pabalstu" ar vārdiem "izstrādātās publiski privātās kapitālsabiedrības darbinieku atlīdzības noteikšanas svarīgākās vadlīnijas (pamatprincipus, kritērijus un apmēru ierobežojumus) atalgojuma veidošanas mehānismam, pabalstu".

Finanšu ministrs

A.Vilks